শিক্ষার্থীদের ওপর নির্যাতনের প্রতিবাদে রাজধানীতে মানববন্ধন  স্টাফ রিপোর্টার  সম্প্রতি চাঁপাইনবাবগঞ্জে পুলিশের গুলিতে কলেজ ছাত্র নিহতের ঘটনায় অভিযুক্তদের শাস্তি প্রদান এবং সারাদেশে নিরীহ শিক্ষার্থীদের মেস ভাংচুর-অগ্নিসংযোগ, গ্রেফতার ও নির্যাতনের প্রতিবাদে গতকাল সকালে রাজধানীতে মানববন্ধন কর্মসূচি পালন  করেছে স্টুডেন্ডস অ্যাসোসিয়েশন ফর হিউম্যান রাইটস। বাংলাদেশ ফটোজার্নালিস্ট অ্যাসোসিয়েশনের সামনে স্টুডেন্টস অ্যাসোসিয়েশন ফর হিউম্যান রাইটসের আহ্বায়ক আশিকুল ইসলাম চপলের নেতৃত্বে মানববন্ধনকালে এক সমাবেশে অন্যান্যের মধ্যে বক্তৃতা করেন সংগঠনের সদস্য সচিব আলী আজম, তোজাম্মেল হক, আবু তাহের মেসবাহ, ওমর ফারুক প্রমুখ।  আশিকুল ইসলাম চপল বলেন, সরকারের বর্তমান কর্মকাণ্ডে একের পর এক মানবাধিকার চরমভাবে লঙ্ঘিত হচ্ছে। বিচারবহির্ভূত হত্যাকাণ্ডের ওপর হাইকোর্টের নিষেধাজ্ঞা থাকা সত্ত্বেও এ ধরনের হত্যাকাণ্ড বন্ধ হয়নি। কোনো  সুনির্দিষ্ট অভিযোগ ছাড়াই সারাদেশে শিক্ষার্থীদের গ্রেফতার করা হচ্ছে। সুনির্দিষ্ট কোনো অভিযোগ ছাড়াই এ ধরনের গ্রেফতার বেআইনি ও মানবাধিকার পরিপন্থী। তিনি বলেন, সরকারদলীয় ছাত্রসংগঠনের কর্মীরা শিক্ষার্থীদের ভাড়া করা মেসে ভাংচুর, অগ্নিসংযোগ ও লুটপাট চালাচ্ছে।    http://www.amardeshonline.com/pages/details/2010/03/08/21663